Predkladacia správa

Informatívny materiál „Systém finančného riadenia Európskeho poľnohospodárskeho záručného fondu“ predkladá na rokovanie vlády SR Ministerstvo pôdohospodárstva SR v spolupráci s Ministerstvom financií SR.
Predkladaný dokument nadväzuje na materiál „Informácia o systéme finančných tokov záručnej sekcie Európskeho poľnohospodárskeho usmerňovacieho a záručného fondu“, vzatý na vedomie vládou SR dňa 20. októbra 2004, ktorý sa však pre súčasné potreby finančného riadenia javí ako nedostačujúci. 
Potreba vypracovania nového koncepčného materiálu vo vzťahu k financovaniu výdavkov z Európskeho poľnohospodárskeho záručného fondu (EPZF) vyplynula najmä z/zo:
1)	prijatia nového nariadenia Rady (ES) č. 1290/2005 o financovaní Spoločnej poľnohospodárskej politiky a príslušných implementačných nariadení, ktoré rušia doteraz platné právne predpisy EÚ vzťahujúce sa k financovaniu poľnohospodárskych výdavkov;
2)	zmeny týkajúcej sa finančného riadenia a finančných tokov plynúcich z poľnohospodárskych fondov EÚ pre Slovenskú republiku, kde sa počnúc rozpočtovým rokom 2007 finančné prostriedky z EPZF prvotne sústreďujú na osobitnom mimorozpočtovom účte Ministerstva pôdohospodárstva SR na rozdiel od súčasného stavu, keď boli finančné prostriedky z rozpočtu EÚ zasielané na osobitný mimorozpočtový účet Ministerstva financií SR;
3)	rozšírenia financovania niektorých poľnohospodárskych výdavkov, ktoré doteraz neboli v podmienkach Slovenskej republiky realizované.
Vzhľadom na rozsiahlosť problematiky financovania opatrení Spoločnej poľnohospodárskej politiky EÚ, jej previazanosť s odbornou poľnohospodárskou praxou a doteraz nadobudnuté skúsenosti sa Ministerstvo pôdohospodárstva SR po dohode s Ministerstvom financií SR týmto stáva garantom finančného riadenia EPZF.
Navrhnutý systém finančného riadenia EPZF je preto spracovaný v podobe navrhnutej Ministerstvom pôdohospodárstva SR a vymedzuje základné princípy rozpočtovania a financovania jednotlivých výdavkov EPZF. 
Materiál popisuje v súčasnosti Slovenskou republikou financované opatrenia EPZF ako aj tie, ktoré na základe súčasných poznatkov a analýz budú využívané v programovom období rokov 2007 – 2013. Akúkoľvek aktualizáciu tohto materiálu zabezpečí Ministerstvo pôdohospodárstva SR po predchádzajúcej konzultácii s Ministerstvom financií SR.
Predkladaný materiál nemá dopad na štátny rozpočet, podnikateľskú sféru, životné prostredie ani na zamestnanosť.